Últims detalls per a l’inici del curs escolar als col•legis públics de l’Eliana.
05 de setembre de 2018

Els col•legis públics de l'Eliana ultimen detalls per al començament del curs el pròxim dilluns 10 de setembre. Durant l'estiu s'han dut a terme nombroses actuacions per part del Consistori, comptant també amb les inversions financerament sostenibles de la Diputació de València.

Entre estes actuacions destaquen les obres de millora d'eficiència energètica en el CEIP El Garbí, consistents, d'una banda, en la instal•lació d'il•luminació LED amb sensors de detecció de presència i adaptació a les condicions lumíniques de l'estància. D'altra banda, s'han substituït les finestres i vidrieres de l'edifici per a evitar pèrdues energètiques i mantindre temperatures estables a l'interior.

A més, ja es troba pràcticament a punt l'itinerari escolar dels centres educatius L’Olivera i Verge del Carme, unes actuacions que s'emmarquen dins del Pla de Mobilitat i Accessibilitat Sostenible de l'Eliana i que van ser una de les propostes triades per la ciutadania en els Pressupostos Participatius de l'Eliana per a l'any 2018.

Totes aquestes actuacions han estat dirigides a millorar el trajecte a les escoles així com l'estada dels xiquets i xiquetes durant este curs que està a punt de començar. La Regidora de Grans Projectes i Gestió de Recursos, Mercedes Berenguer, ha assenyalat que “s'estan revisant les necessitats de la resta de col•legis per a aquesta posada a punt, i la inversió del programa Edificant, amb un total de 27 obres d'adequació, repercutirà en tots els col•legis públics i inclourà l'ampliació del CEIP El Garbí”.